Hüvös szél fú
Hüvös szél fú kelet felől,
Szegény Erdélyország felől,
Jegyben járt már régen vélünk,
Lakodalmat még nem értünk.
  Magyarhaza menyasszonya
    Szép kis ország,
  Jegygyürűnket, koszorúnkat
    Hogy elorzák!

Meleg szellő fú dél felől,
Távol Törökország felől.
Meleg szellő honfi bánat
Forró sóhajából támadt.
  Édes hazám, Magyarország
    Árva népe!
  Hogy jutottál a bujdosók
    Kenyerére!

Lanyha szél fú nyugat felől,
Nyugati országok felől.
Mi haszna a sok beszédnek,
Ha nem tesztek, lanyha népek?
  Édes hazám, gyász példád beh
    Hűn mutatja:
  Egyik nép a másikat hogy
    Veszni hagyja.

Hideg szél fú észak felől,
Hideg Muszkaország felől.
Megfagyaszta minket észak:
A nemzetjog szóbeszéd csak!
  Ki erősebb: űl s parancsol
    A világon,
  Elnyomott népek nyakába
    Hull a járom.

Indúljatok lanyha szelek,
Hadd szűnjék a hűvös... meleg...
Vagy bődűlj meg fagyos orkán,
Mint a hang a tigris torkán,
  Ronts, eméssz, és dúlni semmit
    Ha már nem kap:
  Megszakadva roggyon össze
    Bősz hatalmad!
Versek